
Tisztelt Képviselő-testület!
Új és szokatlan helyzet elé állította az önkormányzatokat az államháztartási törvény azon rendelkezése, hogy már áprilisban jóvá kell hagyni a következő évi költségvetési koncepciót. 
Nehezen prognosztizálható a 2014. évi működésünket befolyásoló hazai gazdasági, pénzügyi és jogi környezet, ugyanakkor hasznos is ez a döntés, hiszen megerősíti az önkormányzatokban a hosszú távú gondolkodást. 

Eredetileg április 30.ig kellett volna benyújtani a költségvetési koncepciót a Képviselő-testületnek, de az államháztartásról szóló 2011. évi CXCV. Tv módosításáról szóló 2013. évi XLIX. 1.§-a módosította az államháztartásról szóló 2011. évi CXCV. Törvény 24. §. (1) bekezdését, mely értelmében a jegyző, főjegyző, megyei főjegyző (a továbbiakban együtt: jegyző) által elkészített, a következő évre vonatkozó költségvetési koncepciót a polgármester október 31-ig nyújtja be a képviselő-testületnek.
A 368/2011.(XII.31.) Korm. rendelet az államháztartásról szóló törvény végrehajtásáról 26. §-a értelmében a jegyző a helyi önkormányzat költségvetési koncepcióját a tervezett bevételek, a kötelezettségvállalások és más fizetési kötelezettségek, és a Kormány Áht. 13. § (1) bekezdése szerinti döntései figyelembevételével állítja össze. 

A költségvetési koncepció tervezetét a képviselő-testület  megtárgyalja, és határozatot hoz a költségvetés-készítés további munkálatairól. 

A 2014.évi költségvetési koncepció tartalmára nincs kötelező tartalmi és formai előírás.

Koncepciót meghatározó alapelvek:

· A koncepció szervesen illeszkedik a Gazdasági Ciklusprogramban megfogalmazott fejlesztési célkitűzésekhez, érvényre juttatva a korábbi években megfogalmazott prioritásokat.

· 2014-ben továbbra is elsőbbséget élvez a kötvény és a hitelek tőketörlesztéseinek és a kamatainak pontos fizetése

· Gazdálkodásunk pénzügyi kereteit döntően a 2013-ban bevezetett feladattámogatási rendszer és a saját adóbevételeink nagysága határozza meg.

· Az új pályázati koncepció várhatóan az önkormányzatoktól a kis-és középvállalkozások, civil szervezetek irányában mozdul el.

· A költségvetési törvény támogatási struktúrájának alapján nem, vagy csak kisebb mértékben lesz mód rendkívüli állami támogatások igénybevételére.

· A stabilitási törvény előírási alapján hitelfelvétel nem tervezhető.

· Az önkormányzat saját eszközökkel támogatja a településen lévő civil szervezeteket a sport és a kulturális fejlesztéseket.

· Szociális területen célzottan szükséges felhasználni a rendelkezésre álló forrásokat, alkalmazkodni kell az ágazati törvények módosulásából adódó változásokhoz, ugyanakkor meg kell őrizni az elmúlt években elhatározott helyi támogatási formákat(fűtési, iskolakezdési  támogatás, karácsonyi csomag, stb.)

2014. évben az önkormányzat kiemelt céljai és feladatai:
2012. évben az önkormányzat 100 %-os konszolidációja megtörtént, így megteremthető a gazdasági stabilitás, a működési és felhalmozási bevételek és kiadások egyensúlya. Az önkormányzat hitelállománya megszűnt, s hitelt – likviditási hitel kivételével - az önkormányzat 2014. évben nem vesz fel.

Az intézményrendszer működésének megőrzése.

A költségvetési előirányzatok tervezésekor a kötelező önkormányzati feladatok prioritását biztosítani kell. Önként vállalt feladat a költségvetésben akkor tervezhető, ha annak pénzügyi fedezete az önkormányzat saját bevételéből megteremthető. Az önként vállalt feladat kiadásainak finanszírozása a kötelező önkormányzati feladat ellátását nem veszélyeztetheti.

A helyi szociális rendeletben és egyéb rendeletekben meghatározott önkéntes önkormányzati juttatások felülvizsgálata.

Foglalkoztatáspolitikai célok és feladatok

Minden intézménynél, illetve gazdálkodó szervezetnél törekedni kell a takarékos gazdálkodásra.

Kapcsolat társadalmi szervezetekkel

Az önkormányzat 2014. évben is fontos feladatának tartja a helyi társadalmi szervezetekkel való együttműködést és azok támogatását, melyek általában kulturális és sport területekre terjed ki.

Pályázati lehetőségek, beruházások

2014. évben is fontos célkitűzés a pályázati lehetőségek figyelemmel kísérése és a lehetőségek kihasználása. A költségvetésben jelentkező többletbevételből meg kell teremteni a pályázati önrészeket.

Az önkormányzat forgalomképes ingatlanjainak felülvizsgálata, ingatlanok értékesítésének, hasznosításának vizsgálata és megvalósítása. Ingatlanértékesítés bevételei csak beruházásra és felújításra, illetve a pályázatok önrészeinek biztosítására fordíthatók.

Az alábbi 2014. évi fejlesztéseket javasoljuk: 
- Sportöltöző II. ütem befejezése
- Biciklitároló építése, iskola, sportöltöző
- Közvilágítás korszerűsítés megvalósítása
- Utak, járdák felújítása
- pályázat esetén Gránit fogadó beruházás megvalósítása
- a település ivóvíz hálózatának fejlesztése „Vízlágyító technológia kiépítése”
- A település központján útbaigazító tábla elhelyezése

- Térfigyelő kamerarendszer kiépítése

- Egyéb pályázati lehetőségek kihasználása

Bevételek alakulása

Jelenlegi ismereteink alapján a 2013. évi tervadatokat vettük alapul,
bevételek tervezésénél, mely alapján az önkormányzat 2014. évi forráslehetősége (bevétele)  141.985.000.-Ft-ban számszerűsíthető.

Állami támogatások összesen: 52.453.000.- Ft
Helyi adók bevételei : 7.404.000
TETT támogatás működésre, felhalmozásra: 77.518.000.- Ft
Saját és intézményi bevételek 4.610.000.- Ft
Kiadások alakulása
A kiadások nagyságrendjének meghatározásánál figyelembe véve természetesen az előzőekben felvázolt forráslehetőségeket- elsődlegesnek tekintettük a település, az intézményhálózat működtetésének biztosítását, jogszabályban előírt kötelezettségeink teljesítését, a Képviselő Testület 2013. évet érintő döntéseit. 

Mindezek eredményeként a jelenleg reálisan számba vehető kiadási szint összesen 141.985.000.- Ft-ban került meghatározásra az alábbiak szerint:

Működési kiadások:

A 2013 évi bázis szintet vettük alapul melynek összege: 94.467.000.- Ft
Fontosnak tartjuk intézményünk folyamatos, zökkenőmentes finanszírozását.

Felhalmozási kiadások:

A TETT-től kapott előző évi támogatás alapján 47.518.000.- Ft-tal terveztünk.
Biztosítja a tervezett beruházások, pályázati támogatások önrészét.

Összefoglalás:

A bizonytalan és több területen változó gazdasági és szabályozási feltételek között a 2014. évi koncepció fő célkitűzése – a megkezdett fejlesztések folytatása, befejezése, lezárása mellett – a működőképesség biztosítása. Ennek megfelelően tervezetünk egyensúlya biztosított, működtetésre, illetve újonnan belépő feladatokra pénzmaradvány felhasználást nem terveztünk.
Bevételeink tervezésénél figyelembe vettük a bizonytalansági tényezőket, és csak a biztos forrásokkal számoltunk. A folyamatban lévő illetve a következő évbe induló beruházásokhoz, felújításokhoz a források biztosítása túlnyomó többségben a Társadalmi Ellenőrző Tájékoztató Társulás által biztosított támogatásból, valamint pályázati támogatásokból rendelkezésre állnak. 

Kérem a Tisztelt Képviselő-testületet, tárgyalja meg az előterjesztést és fogadja el a határozati javaslatot!

Határozati javaslat:
……………./2013. (  ) Képviselő-testületi határozat

a Mórágy Község Önkormányzat 2014. évi költségvetési koncepciójáról
Mórágy Község Önkormányzatának Képviselő-testülete a település 2014. évi költségvetési koncepcióját elfogadja. 

Határidő: folyamatos a 2014. évi költségvetés készítése során
Felelős: Glöckner Henrik polgármester

Mórágy, 2013. október 21.
Glöckner Henrik sk.

      polgármester

